Peniaga ingkar berdepan tindakan
SARIKEI: Sebanyak enam aduan pengguna berkenaan harga penutup
hidung dan mulut diterima dan disiasat oleh Kementerian Perdagangan Dalam Negeri
Dan Hal Ehwal Pengguna (KPDNHEP) Sarikei sejak Perintah Kawalan Pegerakan (PKP)
dilaksanakan sehingga semalam.  Ketua KPDNHEP Sarikei, Mohamad Zawawi menegaskan akan
membuat tindakan tegas terhadap mana-mana peniaga yang mengambil kesempatan
dengan menaikkan harga penutup hidung dan mulut secara tidak munasabah di dalam
situasi orang ramai memakainya sebagai langkah keselamatan dan pencegahan dari
wabak Covid-19.  “Tindakan tegas ini adalah melalui Akta Kawalan
Harga Dan Anti Pencatutan 2011.  “Pemeriksaan di dua pasaraya utama di Sarikei iaitu
Gafu Supermarket dan Everwin Economic Mart mendapati ada bekalan dan harga yang
dijual adalah RM1.50 seunit atau RM75.00 (50 unit) bagi penutup hidung dan
mulut (pembedahan/perubatan) tiga lapisan (gelung telinga/gelung kepala)
seperti yang ditetapkan oleh kerajaan,” katanya. Beliau berkata demikian menerusi satu kenyataan media,
pagi semalam.  Katanya, sebarang perlanggaran di bawah peruntukan akta
ini peniaga boleh dikenakan tindakan undang-undang.  “Bagi individu yang melanggar akta ini, mereka boleh
didenda oleh mahkamah sehingga RM 100,000 atau dipenjara tidak melebihi tiga tahun
atau kedua-duanya atau dikompaun sehingga RM 50,000.  “Untuk syarikat pula, mereka boleh didenda sehingga
RM500,000 atau dikompaun sehingga RM250,000.  “Pihak kementerian memohon kerjasama dan perhatian
pihak yang terlibat dalam pembekalan dan penjualan penutup hidung dan mulut agar
membuat urus niaga secara berhemah dan mematuhi peruntukan harga maksimum penutup
hidung dan mulut yang telah ditetapkan oleh kerajaan,” ujarnya. Tambahnya, pihak KPDNHEP juga akan terus menjalankan
pemeriksaan dan pemantauan dari masa ke semasa bagi memastikan masyarakat
pengguna di luar sana dapat menikmati barangan keperluan pada harga yang
berpatutan.  “Para pengguna juga dinasihatkan supaya membeli
barangan secara berhemah, menjarakkan diri ketika membuat pembelian dan tidak
melakukan pembelian panik kerana stok barangan keperluan mencukupi semasa fasa
ketiga PKP dilaksanakan,” katanya lagi.  
See author's posts
